บุคลากรกรมประชาสัมพันธ์ ถวายสัตย์ปฏิญาณเพื่อเป็นข้าราชการที่ดีและพลังของแผ่นดิน เนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว ประจำปี 2562
พลโท สรรเสริญ แก้วกำเนิด อธิบดีกรมประชาสัมพันธ์ นำบุคลากรกรมประชาสัมพันธ์ ถวายสัตย์ปฏิญาณเพื่อเป็นข้าราชการที่ดีและพลังของแผ่นดิน เนื่องในวันเฉลิมพระชนมพรรษาพระบาทสมเด็จพระเจ้าอยู่หัว 67 พรรษา 28 กรกฎาคม 2562 เบื้องหน้าพระบรมฉายาลักษณ์ บริเวณด้านหน้าอาคารหอประชุมกรมประชาสัมพันธ์        ทั้งนี้ก่อนเริ่มกล่าวคำถวายสัตย์ปฏิญาณ อธิบดีกรมประชาสัมพันธ์ได้กราบบังคมทูลถวายพระพรชัยมงคลใจความว่า บุคลากรกรมประชาสัมพันธ์ ล้วนสำนึกในพระมหากรุณาธิคุณล้นเกล้าล้นกระหม่อมหาที่สุดมิได้ ที่ใต้ฝ่าละอองธุลีพระบาท ได้ทรงปฏิบัติบำเพ็ญพระราชกรณียกิจน้อยใหญ่นานัปการ เพื่อประโยชน์อันมหาศาลของประเทศชาติและประชาชนชาวไทย จึงทรงเป็นพระมหากษัตริย์ผู้ทรงสถิตในดวงใจของอาณาประชาราษฎร์ และเกิดเป็นความผูกพันระหว่างสถาบันพระมหากษัตริย์กับพสกนิกรชาวไทยอย่างแน่นแฟ้น ณ มหามงคลสมัย ขอพระราชทานพระบรมราชานุญาต ตั้งจิตพร้อมน้อมอธิษฐาน ขออานุภาพแห่งคุณพระศรีรัตนตรัย และอำนาจแห่งสรรพสิ่งศักดิ์สิทธิ์ในสากล โปรดดลบันดาลประทานชัยมงคล ให้ทรงพระเจริญยิ่งยืนนาน โรคาพาธประลาต ร้างห่างไกล มีพระพลานามัยแข็งแรงสมบูรณ์ ทรงพระเกษมสำราญ พระบรมเดชานุภาพแผ่ไพศาล สถิตสถาพรในไอศูรย์สิริราชสมบัติ เป็นพระมิ่งขวัญร่มฉัตร ปกเกล้าเหล่าพสกนิกร ตลอดจิรัฐิติกาล        จากนั้นอธิบดีกรมประชาสัมพันธ์ กล่าวนำบุคลากรกรมประชาสัมพันธ์ถวายสัตย์ปฏิญาณ ว่า จะประพฤติปฏิบัติตนเป็นข้าราชการที่ดีและพลังของแผ่นดิน